ÎNDRUMAR METODOLOGIC DE ÎNVĂȚARE 


CURS NR.1 


A. CE ESTE FILOSOFIA? 
B. VALOAREA FILOSOFIEI PENTRU VIAȚĂ 


„Nu se poate învăţa filosofie; se poate doar învăța filosofarea” 


Imm. Kant 
A. CONCEPTUL DE FILOSOFIE 


Când Imm. Kant (1724-1804) făcea o asemenea afirmație, considerăm că intenționa să 
sublinieze ideea că filosofia nu se poate învăța sau aplica apelând la formule sau legi. Nu există 
formule sau legi filosofice. Atunci, în ce constă filosofia? 

În literatura de specialitate nu există o definiție universal valabilă a filosofiei, pentru că nu 
avem o filosofie precum o matematică sau o fizică; avem atâtea filosofii câți cugetători importanți 
au existat în istoria culturii umanității. 

Aşadar, învăţăm să filosofăm cu adevărat atunci când „intrăm în dialog cu filosofii” 
(Heidegger). Afirmația kantiană nu este menită să descurajeze pe cel care doreşte să se iniţieze întru 
filozofie. Spre o înţelegere corectă a mesajului, aducem în discuţie şi alte argumente ale 
gânditorului german. Astfel, susține Imm. Kant!, „filosoful trebuie să aibă două calități: 

1) cultura talentului şi abilitatea de a o aplica la orice scopuri; 

2) abilitate în aplicarea oricărui mijloc în vederea oricăror scopuri. 

Ambele trebuie să fie reunite, căci fără cunoştinţe, nu vei deveni niciodată filosof, dar nici 
cunoştinţele singure nu te vor face vreodată filosof, dacă nu se adaugă o reunire corespunzătoare a 
tuturor cunoştinţelor şi abilităților şi o înţelegere a concordanţei acestora cu cele mai înalte scopuri 
ale raţiunii umane.” | 


Prezentăm, în continuare, succint, evoluţia concepţiilor de filosofie de-a lungul epocilor. 


1 Kant, Imm., „Logica generală”, Ed. Ştiinţifică şi Enciclopedică, Bucureşti, 1985, p. 78. 


-renunță la orgolii; 

-păstrează tăcerea asupra lucrurilor insuficient „digerate"; 

-realizează acordul deplin între fapte si principii. 

*Cicero: filosofia înseamnă contemplare 

Cicero, Tusculane 

Viaţa este asemenea târgului unde se desfăşoară Jocurile Olimpice, unde se adună 

întreaga Grecie: 

-unii vin să câştige glorie si renume pentru iscusinţa fizică, fiind robi ai gloriei; 

-alții vin din pofta de câştig, ca vânzători sau cumpărători, fiind robi ai banului; 

-filosoful vine ca spectator -> omul este subiect al contemplației, opus omului ca subiect al 
practicii, orientat spre latura utilitară a lucrurilor; 

DECI filosoful este „iubitor de înțelepciune", consacrat cercetării naturii şi dezinteresat 


de glorie sau profit. 


b. Evul Mediu: 

-filosofia devine „ancilla theologiae”= servanta teologiei, având menirea de a justifica 
dogmele religioase; 

-rafinarea aparatului conceptual; 

-începe procesul autonomizării filosofiei de ştiinţă, proces amplificat în perioada 


Renaşterii şi, mai ales, în sec. 17-19. 


c. Epoca modernă 

*Francis Bacon: denunţă filosofia scolastică medievală drept speculativă, „sterilă ca o 
călugăriță”, opunându-i filosofia naturii (=ştiinţa); 

*Immanuel Kant: separa filosofia de ştiinţă, socotind iluzorie transformarea metafizicii în 
ştiinţă; 

* Johann Fichte: considera filosofia o ştiinţă a ştiinţelor, o construcție anterioară ştiinţei, 
căreia îi furnizează principiile; 

* Georg Hegel: susține că filosofia nu este numai logică, ci şi studiul absolutului, al gândirii 


Şi existenţei. 


d. Epoca contemporană 
* În ultimii 150 de ani, s-a declarat de mai multe ori moartea filosofiei: 
- Procesul a fost iniţiat de pozifivism. August Comte afirma că orice filosofie este 


metafizică (o căutare de cauze dincolo de lumea fizică); cele 2 capete ale lucrurilor ne sunt 


inaccesibile, de aceea problemele filosofiei si problemele insolubile nu au făcut nici un pas înainte 
din ziua formulării lor. 

- Apogeul acestui proces este atins în pozitivismul logic al Cercului de la Viena. Rudolf 
Carnap consideră că filosofia metafizică tradițională nu poate avea nici o pretenție la ştiinţificitate; 
filosofia trebuie înlocuită cu logica ştiinţei, adică cu analiza logică a conceptelor şi propoziţiilor 
ştiinţei -> pozitivismul logic a dominat gândirea europeană timp de 2 decenii (deceniile 4 şi 5). 

- Unii pozitivişti redevin apologefi ai filosofiei. Friedrich Weismann vede în filosofie una 
din marile forțe eliberatoare, având menirea de a elibera spiritul de tirania cuvintelor şi de iluziile 
care apar din uzul limbajului. 

* Excesele pozitivismului au determinat accese de apărare în gândirea antipozitivistă, de 
pildă în Şcoala de la Frankfurt. Herbert Marcuse dezavuează filosofia pură, practicată ca simplă 
gimnastică mentală. Când există Auschwitz, războiul din Vietnam, orice discuţie despre etică este 
sufocată. Filosofia trebuie să se angajeze în introducerea libertăţii şi raţiunii în lume. 

* Existenţialismul, prin Karl Jaspers, susţine că filosofia este un efort al raţiunii de a 
elucida misterul existenţei, prin filosofie putem accede la conştiinţa planetară a realităţii. 

* Nae Ionescu, Curs de metafizică 

- filosofia este „act de trăire”, efortul de a stabili acordul individului cu realitatea; fiind 
trăire, misiunea filosofiei constă în a fi „act de viaţă”, „de a deforma realitatea sensibilă şi de a 
încerca să o pui de acord cu tine însuţi, a-ţi proiecta structura ta spirituală asupra întregului 
cosmos”; 

- filosofia şi istoria ei nu reprezintă altceva decât o pură afirmare a punctului de vedere 
strict subiectiv al metafizicianului despre lume şi viață (de aceea, orice filosof a negat hotărât ceea 
ce s-a creat anterior în filosofie) -> filosofia este domeniul spiritului in care libertatea 
subiectivităţii este absolută, 

- ştiinţa, asemenea filosofiei, valorifică existența numai că tipul ştiinţific are dimensiuni 


mult mai mari şi nu este recurent. 


3. Specificul filosofiei constă în: 


a. este cunoaştere totalizatoare (are ca obiect universul ca totalitate); 

b. înseamnă autoreflexivitate (problemele filosofice sunt formulate în categorii (noţiuni de 
maximă generalitate), prin care spiritul se întoarce reflexiv asupra experienței şi cunoştinţelor 
acumulate, pentru a le afla înţelesul; 

c. antropocentrism (tema majoră a filosofiei este omul — centralitatea ontologică a fiinţei 


umane); 


d. dimensiunea axiologică, valorizatoare (filosofia propune un sistem de valori, care 


guvernează acţiunea umană). 
B. VALOAREA FILOSOFIEI 


Pentru Bertrand Russell ? (1872-1970), valoarea filosofiei este determinată de tipul de 
cunoaştere pe care îl propune: spre deosebire de cunoaşterea ştiinţifică axată pe descrierea 
experienţei, pe răspunsuri exacte, prin filosofie se dobândeşte cunoaşterea critică sau examinarea 
limitelor cunoaşterii. Astfel, studiul filosofiei are ca efect direct cercetarea critică a principiilor 
presupuse de ştiinţă şi în viaţa cotidiană. Însă această cercetare nu conduce la soluţii exacte, ci la 
incertitudine. Astfel, subliniază: „Omul care nu a învăţat nici un dram de filosofie trece prin viață 
încătuşat în prejudecăţi derivate din simţul comun, din convingerile obişnuite ale epocii sau nației 
sale şi din convingerile pe care şi le-a însuşit fără cooperarea sau consimțământul raţiunii sale.” 

Incertitudinea are două consecinţe importante pentru determinarea valorii filosofiei: pe de 
o parte, prin atitudinea critică se identifică şi se elimină prejudecățile care ne conduc viața, are loc o 
eliberare de atitudinea dogmatică lărgindu-ne astfel „orizontul gândirii”. 

Pe de altă parte, incertitudinea determină un interes permanent pentru cunoaştere, „menţine 
vie capacitatea noastră de a ne mira, prezentându-ne lucrurile obişnuite dintr-o perspectivă 
neobişnuită.” 

Valoarea principală a filosofiei rezidă în contemplaţie, pe care Russell o identifică ca fiind 
„O cale de salvare” a omului de nimicniciile cotidiene, de scopurile înguste şi personale. 

De altfel, de la vechii greci (Platon, Aristotel), filosofia înseamnă confemplaţie, activitatea 
cea mai înaltă a sufletului realizată prin intermediul intelectului, considerat partea cea mai elevată 
din om. Prin contemplaţie, omul actualizează ceea ce are divin în el, accede la esență. Nu 
întâmplător, marele filosof stoic Seneca afirmă că filosofia te înalță într-un loc de unde nu a mai 
căzut nimeni. 

În căutarea Adevărului, filosofia ne menţine într-un raport cognitiv faţă de univers, ceea ce, 
prin obţinerea de noi informații, lărgeşte capacitățile Eului nostru: 

„Pentru a rezuma deci discuţia valorii filosofiei: filosofia merită să fie studiată nu de dragul 
unor răspunsuri precise la întrebările ei, deoarece, de regulă, nu se poate şti că astfel de răspunsuri 
precise sunt adevărate, ci mai degrabă de dragul întrebărilor înseşi; deoarece aceste întrebări lărgesc 
concepţia noastră asupra a ceea ce este posibil, ne îmbogăţesc imaginaţia intelectuală şi diminuează 


siguranța dogmatică ce împiedică mintea să speculeze; însă, mai presus de toate, deoarece prin 


? Russel, B., „Problemele filosofiei”, Ed. All, Bucureşti 1998, p. 100-106 


măreţia universului contemplat de filosofie mintea este înnobilată şi devine capabilă de acea uniune 


cu universul care este binele suprem.” 


APLICAŢII ŞI TEME DE REFLECŢIE 


1. Fie următoarea situaţie: 
Socrate a fost primul filosof condamnat la moarte. Acuzaţiile care i-au fost aduse de către 
cetățenii Atenei sunt: 
„Socrate săvârşeşte nedreptăţi stricându-i pe tineri; nesocoteşte pe zeii în care crede statul 
şi se închină la alte zeități noi.” 
Altfel spus, filosofia (practicarea ei sau a iubirii de înțelepciune) poate determina: 
a) o gândire liberă, distantă față de tot ce este dogmă sau credință; 
b) conştientizarea libertăţii individuale, dublată de o atitudine critică față de ideologiile 
totalitare; 
c)  preeminenţa gândirii rațional-critice care acceptă pluralitatea de interpretări şi îşi 
asumă posibilitatea erorii. 
Pentru ce variantă optaţi: cea socratică („Nu trăiesc altfel decât ca iubitor al înţelepciunii, 
ca necurmat cercetător al sufletului meu şi al celorlalți”) sau cea care aduce acuzaţii filosofiei? 


Imaginaţi un „proces al filosofiei” prin care să stabiliți dacă filosofia merită urmată sau nu. 


2. Comentaţi propoziţia: „filosofia nu este o ştiinţă utilă” din punct de vedere filosofic. 


Este în acord cu teoria russelliană despre filosofie? 


TEME DE ESEURI 
1. Filosofie şi filosofare 


2. Filosofie şi viață 


5 Platon, „Apologia lui Socrate”, Dialoguri, Ed. IRI, Bucureşti, 1998, p. 9-41 


CURS NR. 2 


OMUL: PROBLEMATICA NATURII UMANE 


A. Abordarea filosofică a problematicii omului 


B. Omul în societate 


A. ABORDAREA FILOSOFICĂ A PROBLEMATICII OMULUI 


Dintre toate subiectele asupra cărora se poate reflecta, nici unul nu suscită mai mult interes 
şi nu are o mai mare importanță decât cel care priveşte omul însuşi. Ce sunt eu? Cine sunt eu? Cum 
se explică existența mea? Are viața vreun sens? Ce este moartea? Dacă vrem să ne înțelegem pe noi 
înşine, ne sunt necesare răspunsuri la asemenea întrebări; avem nevoie de răspunsuri ca să ne putem 
găsi un loc propriu în lumea în care trăim, un loc pe potriva noastră, astfel încât să dobândim şi să 
ne menţinem echilibrul interior şi stima de sine. 

Reflecţia asupra omului este miezul oricărui demers filosofic: „Cunoaşte-te pe tine însuţi” 
era maxima de căpătâi a lui Socrate şi a fost reluată în variate moduri de-a lungul întregii istorii a 
cugetării omeneşti. De pildă, două milenii şi mai bine după Socrate, Imm. Kant argumenta că 
întregul domeniu al filosofiei se poate reduce la patru întrebări: 

1. Ce pot să ştiu? 

2. Ce trebuie să fac? 

3. Ce pot să sper? 

4. Ce este omul? 

Primele trei întrebări, arată Kant, se raportează la ultima. Nu am putea sa ştim care este 
întinderea cunoaşterii noastre, nici ceea ce suntem datori să facem, nici ce putem spera, fără să 
înţelegem ce este omul. Omul este subiect de interes pentru orice ins care gândeşte, pentru teolog, 
ca şi pentru omul de ştiinţă. Un teolog creştin, de pildă, ne va aminti că omul este ființa creată de 
Dumnezeu după chipul şi asemănarea sa, că este supus păcatului originar şi că lisus Hristos l-a 
mântuit prin jertfa sa. Pentru unii oameni răspunsul teologului creştin corespunde celor mai adânci 
aşteptări ale lor cu privire la natura şi rostul omului în lume; alți oameni consideră însă că dacă 
vrem să ştim ce este omul, trebuie să ne adresăm ştiinţelor care îl cercetează: psihologia, 
antropologia, sociologia, ştiinţele medicale etc. 

Pe măsură ce aceste ştiinţe evoluează, cunoştinţele noastre despre om vor fi tot mai 
numeroase, mai complete şi mai exacte. Cu toate acestea, cu greu am putea să pretindem că ştim 


mai multe despre funcționarea corpului sau a sufletului nostru vom putea susține ceva despre rostul 


nostru în această lume, despre natura speranțelor noastre ori despre ceea ce trebuie să facem. Aceste 
aşteptări rămân încă neîmplinite. In această zonă de neîmplinire se iveşte filosofia. 

Intrând pe terenul filosofiei, renunțăm mai întâi de toate la ideea unor răspunsuri 
categorice. Filosoful nu îşi propune şi nu pretinde să ne spună lucruri neştiute despre om, care ar fi 
ascunse ori inaccesibile experienţei comune sau ştiinţei. Mai degrabă, el ne invită să reflectăm 
asupra rostului ori a valorii cunoştinţelor noastre. In zona filosofiei, în primul rând înțelegem că 
lucrurile pot fi văzute şi altfel, că ceea ce pare clar, neproblematic, poate masca erori sau 
prejudecăţi. Prin efortul filosofilor de a le găsi dezlegarea, problemele nu se simplifică, ci se 
complică, adâncindu-se, transformându-se în „neînţelesuri şi mai mari”, după cum spunea Lucian 
Blaga. Filosofia nu oferă de fapt răspunsuri, ci noi întrebari. Cel ce speră că, prin intermediul ei, se 
va lămuri o dată pentru totdeauna asupra unor lucruri, precum sunt: viața. moartea, existența, binele 
etc. nu s-a apropiat încă de adevăratul spirit al filosofiei. Filosofii nu îşi propun să ofere certitudini, 
ci să pună sub semnul îndoielii ceea ce credem că ştim. In lipsa răspunsurilor certe, filosofia ne 
indică o cale de urmat - o cale al cărei sfârşit, dacă nu este liniştea celui care ştie, poate fi măcar o 
nelinişte mai înțeleaptă. 

În cunoscutul eseu „Pentru om”, Mikel Dufrenne apreciază că destinul filosofiei este legat 
în mod fundamental de interesul pe care-l manifestă pentru omi. 

Problematica omului nu numai că apare ca o constantă a demersului filosofic, ci şi aceea 
căreia, într-un fel sau altul, îi sunt subordonate toate celelalte. 

Nevoia de a armoniza cercetările din ştiinţe - psihologice, sociologice, biologice, 
lingvistice, din teoria jocurilor, informatică etc. cu cele din filosofie, a generat la începutul 
deceniului trei al sec. XX-lea constituirea Antropologiei filosofice. 

Ea îşi propune cercetarea omului total, descifrarea sensului global al omului ca ființă 
unică, omniprezentă şi coexistentă. 

În pofida acestui obiectiv generos şi în Antropologia contemporană, sunt prezente 
secularele antinomii dintre: trup şi suflet; subiectiv şi obiectiv; determinism şi libertate. 

Se deplânge lipsa unui model toretic unitar pentru un studiu interdisciplinar care să 


conjuge abordarea ştiinţifică şi metafizică ce ar putea surprinde enigmele „naturii umane”. 


1 Dufrenne, M., „Pentru om”, Ed. Politică, Bucureşti, 1971, p. 67 


APLICAȚII ȘI TEME DE REFLECŢIE 
1.  Arătaţi care este semnificația filosofică a maximei lui Socrate: „Cunoaşte-te pe tine 


însuţi.” 


2.  Incercaţi să răspundeţi celor patru întrebări kantiene, punându-vă în situaţia: 
unui om care nu a reflectat niciodată la aceste probleme; 
b. unui om de ştiinţă; 


c. unui credincios; 


3. Care credeţi că este sensul metaforei lui Pascal: „Omul este o trestie gânditoare?” 


B. OMUL ÎN SOCIETATE 


Atât cât ştim, oamenii au trăit întotdeauna în comunități mai mici sau mai mari, care au 
ajuns sau nu să se organizeze în state. Această împrejurare poate că nu este decât o simplă 
întâmplare; poate că nimic nu îi împiedică pe oameni să trăiască solitari sau să trăiască unii alături 
de ceilalți, însă fără să se supună nici unui fel de norme care să reglementeze relaţiile dintre ei. Dar 
s-ar putea ca, dimpotrivă, traiul oamenilor să fie imposibil în afara unor astfel de comunități. 

Trebuie deci să încercăm să explicăm un fapt aparent banal, acela că oamenii trăiesc în 
societate. 0 strategie pe care am putea să o urmăm este următoarea: vom considera că omul posedă 
ca trăsătură esenţială a sa sociabilitatea; aşa cum scria Aristotel, omul este o ființă socială (zoon 
politikon). Aşa cum, de pildă, zicem despre o stea că are în mod esenţial proprietatea de a fi corp 
ceresc, tot așa zicem că omul are proprietatea de a fi sociabil.? 

Dacă proprietatea de a trăi în societate este esenţială omului, decurge oare de aici că 
individul trebuie să se subordoneze societăţii? Aristotel aşa credea: statul, zicea el, este "anterior" 
individului. Aşa cum continuăm să trăim dacă ne pierdem o mână sau un picior, tot aşa statul va 
continua să existe fără un individ sau altul. 

Alţi filosofi au considerat, dimpotrivă, că sociabilitatea nu e o proprietate definitorie a 
omului; omul nu are înscrisă în zestrea sa „genetică” o astfel de proprietate. Cel ce susține acest 
lucru trebuie să facă însă față unei obiecţii. Anume, dacă sociabilitatea e o caracteristică esenţială a 


omului, atunci desigur că se explică imediat faptul că oamenii trăiesc în comunități; dar dacă 


2 In greceşte, zoon politikon, animal social (şi nu animal politic! - care deci ar face politică; expresia 


"politikon" vine de la cuvântul polis, care înseamnă cetate). 


sociabilitatea nu e o astfel de caracteristică, atunci cum se explică aceasta? De ce, de pildă, nu s-ar 


fi putut întâmpla ca oamenii să trăiască fiecare în legea lui, reglementându-şi viaţa într-un fel care 
nu depinde de relaţiile cu ceilalți? 

Gânditori precum Th. Hobbes, J. Locke, J.J. Rousseau au imaginat o stare naturală în care 
oamenii trăiau într-adevăr astfel, fără a-şi reglementa reciproc comportamentele. Aşa cum spunea 
Hobbes, în acea stare a naturii fiecare se afla într-un război continuu cu toți ceilalți (bellum omnium 
contra omnes): urmându-şi propriile interese, oamenii nu ţineau în nici un fel seama de interesele 
celorlalți, omul era lup faţă de om (homo homini lupus). În acea stare, individul se simţea în 
nesiguranță; viaţa şi bunurile îi erau amenințate. De aceea, oamenii au consimțit, deşi cu prețul 
renunțării la unele din drepturile lor, să formeze o comuniune care să-i apere de invazia străinilor 
ori de nedreptăţile unuia împotriva altuia. Oamenii au acceptat un fel de pact ori contract social, de 
felul: renunţ la dreptul meu de a mă conduce singur şi autorizez pe acest om sau grup de oameni să 
asigure drepturi şi obligaţii pentru toţi, cu condiţia ca fiecare alt om să facă la fel. Astfel a luat 
naştere statul. 

Potrivit acestei concepții, pentru a explica împrejurarea că, după câte cunoaştem, oamenii 
au trăit întotdeauna în comunităţi, nu trebuie presupus că oameni posedă în chip esenţial 
proprietatea sociabilităţii; lucrul acesta se întâmplă pentru că oamenii preferă să trăiască astfel decât 
într-o stare de felul celei a naturii. In al doilea rând, observăm că, potrivit acestei concepții, oamenii 
sunt "anteriori" societăţii. E adevărat că şi acum ei se "subordonează" statului - dar nu în mod 
absolut, ci în măsura în care acest lucru a fost cuprins în contractul originar. Dacă statul îşi 
depăşeşte prerogativele incluse în contract, omul nu mai e obligat să i se supună. Oamenii au de la 
natură anumite drepturi, orice contract social ar încheia, ei nu renunţă - de pildă - la libertatea lor, la 
dreptul de a avea proprietate, ori la acela de a-şi căuta fericirea. Astfel de drepturi sunt naturale. Ele 


le aparţin oamenilor în mod necesar şi nici o organizare socială nu le-ar putea nega. 


TEXTE 


Omul este un animal social 

Din toate acestea se vede că statul este o instituţie naturală şi că omul este din natură o 
ființă socială, pe când antisocialul din natură, nu din împrejurări ocazionale, este ori un supraom ori 
o fiară[...] 

Totodată, este clar de ce omul este o ființă mai socială decât orice albină şi orice ființă 
gregară; căci natura nu creează nimic fără scop. Insă grai are numai omul dintre toate vietăţile. 
Vocea (nearticulată) este doar semnul plăcerii şi al durerii, şi există şi la celelalte vietăţi, căci natura 


lor se ridică numai până acolo, să aibă simţirea plăcerii şi a durerii şi a o semnifica unele altora, pe 


când limba serveşte a exprima ce este folositor şi ce este vătămător, precum şi ce este drept şi 
nedrept. 

Şi această însușire este caracteristică omului, spre deosebire de toate vietățile, aşa că singur 
el are simţirea binelui şi a răului, a dreptului şi a nedreptului şi a tuturor celorlalte stări morale. 
Comunitatea unor fiinţe cu asemenea însuşiri creează familia şi statul. 

Şi este clar că din natură statul este anterior familiei şi fiecăruia din noi; căci corpul trebuie 
să existe mai înainte de organe; şi suprimându-se corpul, nu va fi nici picior, nici mână, decât numai 
cu numele, precum se poate numi mână, o mână de piatră; căci fiind stricată va fi tot mână (însă 
numai cu numele), căci toate lucrurile se determină prin menirea şi prin puterea (de a împlini 
această menire), aşa că dacă nu mai sunt aceleaşi, nu se poate zice că au aceeaşi fire, ci doar acelaşi 
nume. Aşadar, este clar că statul este din natură anterior individului, căci întrucât individul nu-şi 
este suficient, el este față de stat ca mădularele unui corp față de acesta, iar pe de altă parte dacă nu 
poate ori nu are trebuinţă să se întovărăşească în societate din cauza suficienţei sale, atunci nu este 
membru al statului, ci ori fiară, ori zeu. 

Aşadar, din natură există în toți instinctul pentru o asemenea comunitate; şi cel dintâi care 
a orânduit-o a fost autorul celor mai mari bunuri. Căci, după cum omul în perfecțiunea sa este cea 
mai nobilă dintre fiinţe tot astfel, lipsit de lege şi de dreptate, este cea mai rea din toate; căci cel mai 
groaznic lucru este nedreptatea înzestrată cu arme; însă omul se naşte având ca arme fireşti 
inteligenţa şi voinţa fermă, care sunt foarte proprii a fi întrebuințate în scopuri contrarii. De aceea, 
el este creatura cea mai nelegiuită şi cea mai sălbatică, fiind fără virtute; şi privitor la pofta de 
dragoste şi de mâncare este cel mai nesăţios. Pe când dreptatea este o virtute socială. (Aristotel. 


Politica). 


Natură şi rațiune 


Cum va izbuti omul să se vadă aşa cum l-a format natura, cu toate schimbările pe care le-a 
suferit alcătuirea lui originară, datorită succesiunii timpului şi a bunurilor, şi cum va putea să 
deosebească ceea ce aparține fondului său propriu de ceea ce au adăugat, ori au schimbat la starea 
lui primitivă împrejurările şi progresele sale? [...] sufletul omenesc, modificat în sânul societății 
datorită unor nenumărate cauze ce se repetau mereu, datorită unei mulțimi de cunoştinţe câştigate, 
ori erori, datorită schimbărilor intervenite în constituția corpului şi tulburărilor continue provocate 
de pasiuni şi-a schimbat, ca să zicem aşa, înfăţişarea în aşa măsură încât a devenit aproape de 
nerecunoscut [...]. Dar atâta timp cât nu cunoaştem defel omul natural, în zadar vrem să 
determinăm legea pe care a primit-o, dau cea care se potriveşte cel mai bine constituţiei lui. Tot ce 


putem vedea foarte limpede în legătură cu această lege este că, pentru a fi lege, trebuie în primul 


rând ca voinţa celui pe care ei îl obligă să i se poată supune, în mod conştient, apoi, pentru ca 
această lege să fie naturală; trebuie, de asemenea, să vorbească nemijlocit prin glasul naturii. 

Lăsând deci deoparte toate cărțile ştiinţifice care ne nu învață decât să vedem oamenii aşa 
cum s-au făcut ei înşişi şi cugetând asupra primelor şi celor mai simple activităţi ale sufletului 
omenesc, cred că disting două principii anterioare raţiunii: unul, care ne face sa fim puternic 
interesaţi în bunăstarea şi conservarea noastră şi altul, care ne inspiră o repulsie naturală în fața 
pieirii sau suferinţei oricărei ființe simţitoare şi, în primul rând, a semenilor noştri. Din unirea şi 
îmbinarea pe care spiritul nostru este în stare s-o realizeze cu aceste două principii, fără a fi necesar 
să fie introdus aici şi principiul sociabilităţii, ni se pare că decurg toate regulile dreptului natural, 
reguli pe care raţiunea este apoi silită să le stabilească pe alte baze atunci când, prin dezvoltarea sa 


treptată, ea a reuşit să înăbuşe natura. (J.J. Rousseau, Discurs asupra inegalităţii dintre oameni). 


3. Aplicaţii şi teme de reflecţie 

1. Relevaţi ideile principale din textul lui Aristotel, precum şi argumentele sale în sprijinul 
acestora. 

2. Incercaţi să arătați semnificaţia tezei lui Aristotel că statul este anterior fiecărui om. 
Credeţi că Aristotel are dreptate să considere că din faptul că omul este prin natura sa social ar 
decurge instinctul lui să trăiască într-un stat? 

3. Rousseau consideră că poate detecta două caracteristici ale omului, prioritare în raport 
cu rațiunea. Care sunt acelea? 

4. Ce concluzii credeți că pot fi trase din faptul că principiul sociabilității nu e cuprins în 
natura umană? 

5. Ce înţelegeţi prin afirmaţia lui Rousseau că rațiunea, prin dezvoltarea ei treptată, a reușit 
să înăbuşe natura? 

6. Arătaţi care este semnificaţia filosofică a următoarelor texte: 

a. „Natura umană, care trebuie presupusă, nu este o natură deja făcută şi pe care prezenţa 
sociabilului ar putea să o modifice... Ea este un ansamblu de posibilităţi care nu se actualizează 
decât în contact cu socialul”. (M. Dufrenne) 


b. „Omul este lup față de om”. (Hobbes) 


CURS NR. 3 
FERICIREA CA SENS AL VIEŢII OMULUI 


Toţi oamenii caută fericirea, s-a afirmat constant de la Aristotel până în zilele noastre. S-au 
propus, în egală măsură, atât soluţii întemeiate individualist cât şi altele generoase, deschise 
solidarităţii, dăruirii, o fericire nobilă atinsă conştient. 

Scopul vieţii individuale şi evoluţia vieţii sociale sunt o necontenită goană după fericire, 
„oricare ar fi formele pe care le iau activităţile individuale.”! 

Rațiunea omului de a fi, de a exista, este dobândirea fericirii. Astfel, căutarea fericirii apare 
ca cel mai firesc lucru pentru om. Această căutare izvorăşte din condiția omului de ființă conştientă, 
căci numai omul poate să fie fericit întrucât este singura ființă din univers care poseda rațiune. Nu 
întâmplător, Aristotel deschide „Etica Hicomahică”? cu „datoria de a fi fericit” sau Imm. Kant 


”»3 despre faptul că omul este „demn de a fi fericit” din 


vorbeşte în „Bazele metafizicii moravurilor 
datorie, care se articulează pe rațiune, fiind apriori (independentă de orice experiență). 

În istoria filosofiei, fericirea a fost înțeleasă ca plăcere, ca iluminare a inteligenței, ca 
bucurie austeră a sacrificiilor, ca bună dispoziţie sau bunăstare, înțelepciune şi virtute. 

Există peste o sută de definiţii concurente şi divergente. 

Este greu de găsit un criteriu unic al fericirii, căci sufletul omenesc este complicat şi 
variabil de la individ la individ. 

Starea culturală şi socială, gradul de evoluţie spirituală a fiecăruia determină căi diferite şi 
grade deosebite de fericire, întrucât aceasta poate fi privită diferit, de la persoană la persoană. De 
aici multitudinea teoriilor filosofice în privinţa fericirii. 

Grecii vorbeau de trei căi ale vieții ce pot conduce către fericire: cea îndreptată spre 
plăcere, cea ducând spre onoruri şi putere şi, în sfârşit, cea orientată spre virtute şi contemplare. 

În antichitate, plăcerea a fost criteriul cel mai răspândit în definirea fericirii. În greaca 
veche, plăcere se zice „hedone” şi de aceea, filosofii care au susținut că fericirea constă în plăcere, 
au fost numiţi hedonişti. În greaca veche există şi termenul de eudaimonia, care se traduce prin 
fericire, bunăstare, succes. Astfel, eudemonismul semnifică în antichitate acea teorie morală (etică) 


care avea ca scop central dobândirea fericirii. 


! Negulescu, P., P., „Destinul omenirii”, vol. III, Bucureşti, 1943, p.272 
? Aristotel, „Etica Hicomahică”, Ed. Ştiinţifică şi Enciclopedică, Bucureşti, 1988 


3 Kant, Imm., „Întemeierea metafizicii moravurilor”, Ed. Științifică, Bucureşti, 1972 


Din această perspectivă, hedonismul constituia varianta cea mai naivă a eudemonismului. 
Astfel, după Aristip din Cyrene (cel ce a fundamentat şcoala hedonistă) toate plăcerile sunt la fel. 

Se povestea despre Aristip că „se bucura de clipa de față şi nu-şi dădea osteneala să-şi 
provoace o plăcere care nu era prezentă”. 

Scopul pe care îl urmărim în orice acțiune, credea el, este plăcerea prezentă; iar fericirea nu 
este nimic altceva decât suma tuturor plăcerilor pe care le trăim în cursul vieţii. 

Un salt în cadrul eudemonismului l-a realizat Epicur, care va fi făcut distincţia dintre 
plăcerile corporale şi cele spirituale, iar exponentul eudemonismului modern, utilitarist este 
considerat filosoful britanic J.S. Mill, care superiorizează plăcerile calitative faţă de cele cantitative. 
Astfel, afirmă: „E mai bine să fii un om nemulţumit decât un porc satisfăcut, să fii un Socrate 
nefericit, mai degrabă decât un imbecil mulțumit, iar dacă imbecilul sau porcul sunt de altă părere, e 
fiindcă ei nu cunosc decât o parte a problemei” = 

Utilitarismul este teoria morală care susţine că factorul moral fundamental este cantitatea 
de fericire. Binele sau răul moral depind de cantitatea de fericire sau de utilitate pe care o includ sau 
o produc. Moralitatea unei acțiuni depinde de consecințele sale. În general, acţiunile sunt bune dacă 
provoacă fericirea şi rele dacă provoacă nefericirea. Fericirea înseamnă plăcerea şi absența durerii. 
Nefericirea înseamnă durere şi absenţa plăcerii. Utilitarismul este o teorie morală deoarece 
consideră că fericirea fiecăruia contează în mod egal. Acţiunile vizează nu numai fericirea celui 
care le săvârşeşte, ci fericirea generală. 

Fericirea este legată de sensul existenței pentru că reprezintă scopul fundamental al vieții. 
Este o valoare cardinală, o „valoare terminus” înspre care converg toate celelalte valori. Kant 
defineşte fericirea ca „idealul imaginaţiei”, deci ca pe un bine al cărui conţinut nu poate fi 
determinat. 

Este, oare, posibil de gândit subordonarea binelui moral unui ideal de fericire? 

Pentru un filosof, problema constă tocmai în a face să coexiste virtutea, adică acțiunea 
împlinită doar pentru că este justă, cu fericirea. Este evident că problema nu poate fi soluţionată de 
filosoful de profesie, ci doar de omul capabil să-şi controleze propriul egoism. Acesta trebuie să 
caute fericirea, înțeleasă inclusiv ca bogăţie de bunuri spirituale, conciliind această aspirație cu 
exigenţele intereselor sale personale şi private ale raporturilor sociale, ale controlului asupra 


emoţiilor. 


* Mill, J.S., „„Utilitarismul” Ed. Alternative, 1994 


APLICATII SI TEME DE REFLECTIE 


1.  Arătaţi sensurile noţiunii de plăcere în textele lui Aristip, Epicur şi J.S.Mill. 


2. Daţi exemple de plăceri care diferă între ele: 


prin durată; 
b. prin intensitate; 
G, calitativ. 


3. Cu ce argumente puteți contrazice afirmaţia că etica hedonistă este „doctrina 


porcului”? 


TEME DE ESEURI 


1. Fericirea ca apropiere de Dumnezeu. 


2. Fericirea ca destin construit prin activitate. 


CURS NR. 4 
LIBERTATEA UMANA — DIMENSIUNE ONTOLOGOCA FUNDAMENTALA 


Libertatea umană este o valoare filosofică. Ea face obiectul de studiu al antropologiei 
filosofice. În istoria gândirii filosofice, problema libertăţii umane s-a impus de timpuriu ca o 
problemă fascinantă, dar deosebit de controversată. 

Ea s-a cristalizat o dată cu observaţia că procesele, evenimentele şi chiar condiţiile specific 
umane apar nu ca urmare a întâmplării, în mod inexplicabil şi imprevizibil, ci în mod necesar, ca 
rezultat obiectiv al acţiunii unor factori — naturali sau supranaturali, vizibili sau invizibili — care 
determină şi explică tot ceea ce se petrece în realitate. Pe scurt, întrebarea dacă omul poate fi liber 
se naşte o dată cu constatarea că, atât în natură cât şi în societate, există o anumită Necesitate. 

Ideea de Necesitate a primit interpretări foarte diferite, iar analiza ei s-a realizat pe planuri 
distincte, specifice ontologiei, moralei, sferei social-politice şi celei antropologice. Prima 
diferenţiere care se impune este cea dintre interpretarea religioasă a Necesităţii şi interpretarea sa 
naturalist-ştiinţifică sau raționalistă. 

Atât în cadrul gândirii propriu-zis filosofice, cât şi în cel al gândirii mitice — Necesitatea îşi 
face simțită prezenţa în viaţa oamenilor, nu atât ca manifestare a voinţei zeilor, cât şi într-o formă 
impersonală, ca Destin. Destinul întruchipa, pentru antici, caracterul prestabilit şi implacabil 
(inevitabil) al cursului vieții fiecărui individ; „ceea ce trebuie să ți se întâmple” ce poate fi prevestit, 
dar nu preîntâmpinat. Încercarea de a te sustrage destinului este totdeauna înfrântă. Este o forță a 
cărei natură şi origine nu a fost niciodată elucidată. De aceea am putea mai curând afirma că 
destinul exprimă pentru lumea omului, acea ordine care guvernează şi determină tot ceea ce există; 
logosul lui Heraclit, nous-ul lui Anaxagoras, Binele lui Platon. 

Identificarea destinului cu ceea ce s-a numit mai târziu necesitate, exprimă o tendință de 
modernizare a gândirii antice. 

Ideea de destin, indiferent de modul concret cum a fost şi este concepută, are în vedere, în 
primul rând, cursul vieţii omului. Reţinând sensul dominant al cuvântului destin — ca ceea ce trebuie 
să se întâmple şi nu poate fi evitat — ne putem întreba dacă viaţa omului are sau devine destin. 


easy pala 


Fiinţa umană are un destin în sensul imposibilității de a se sustrage naşterii şi morţii, 
suferinței şi creaţiei, ce ţin de însăşi condiţia sa. Destinul e manifestarea individualizată a unei 
structuri universale. Acestui sens al destinului uman i se poate asocia şi altul mai larg izvorând din 
aceeaşi condiţie a omului, aceea de „fiinţă istorică”, ființă ce trăieşte în comunitatea oamenilor, 


„aruncat în lume”. 


Viaţa omului devine destin prin angajarea sa în lumea istorică. Istoria umană, spre 
deosebire de cea sacră, înseamnă intrare în temporalitate, apariția întâmplării, a spontaneităţii, a 
creației umane însoţită de efort, sacrificiu şi de dăruire, aşa cum o prezintă miturile omenirii. 

Libertatea este acceptarea necesităţii? 

Pentru filosofiile necesităţii, cum este filosofia stoică sau spinozismul, omul nu este decât 
un element al cosmosului, o părticică a naturii determinată de ansamblu, o simplă rotiță în natura 
lumii. 

Totuşi, filosofii ca stoicismul sau spinozismul, ne oferă un mijloc de a converti în libertate 
această necesitate ineluctabilă. Pentru a fi liber, e de ajuns că, consimțim necesităţii, să spunem da 
succesiunii inevitabile a cauzelor şi efectelor. Stoicii făceau ca libertatea să constea în supunere față 
de divina necesitate. Parere Deo est libertas: a adopta de bunăvoie determinismul ineluctabil, 
înseamnă să fii liber. Să facem față de legile cosmosului ceea ce Rousseau ne cerea să facem în 
cazul legii civile: „Supunerea faţă de legea pe care singuri ne-am prescris-o înseamnă libertate”!. 

Cum să convertim în libertate această servitute originară a condiției umane? Pentru a fi 
liber, ar trebui ca omul să nu efectueze decât acțiuni determinate de natura sa însăşi şi nicidecum de 
cauze externe: „Numesc liber un lucru care este şi acţionează doar prin necesitatea naturii sale, iar 
constrâns, pe acela care este determinat de un alt lucru să existe şi să acționeze”?. Dar încă o dată, 
cum va izbuti omul, atât de fragil în universul imens, să se elibereze? 

Aici Spinoza propune o soluţie care este aceea a „înțelepciunii” antice. Pentru a fi liber în 
univers, e de ajuns să acceptăm universul; nu putem avea tot ce vrem; ne vom elibera deci voind 
ceea ce avem. Dar cum să acceptăm tot ceea ce ni se întâmplă? Spinoza răspunde: cu ajutorul 
inteligenței; pentru a fi eliberat îmi e de ajuns să înțeleg că tot ceea ce mi se întâmplă era necesar, să 
coincid prin inteligența mea cu această necesitate ineluctabilă. Dacă mă loveşte o nenorocire, când 
voi fi înțeles că înlănțuirea cauzelor şi efectelor în univers (concatenatio omnium rerum) face ca 
această nenorocire să fie inevitabilă, mă voi simţi uşurat, voi înceta să sufăr, să privesc suferințele 
mele din unghiul de vedere mărginit al individualităţii mele, pentru a le considera din acela al 
totalităţii, al legăturii tuturor lucrurilor (adică, în limbajul lui Spinoza, care identifică natura şi pe 
Dumnezeu, din unghiul de vedere al lui Dumnezeu). Şi voi putea ajunge nu numai la linişte 
sufletească, dar şi la fericirea perfectă, înțelegând că „totul decurge din eterna determinare a 
lucrurilor de către Dumnezeu, cu aceeaşi necesitate cu care, din esenţa triunghiului, decurge că 
suma celor trei unghiuri ale lui este egală cu două unghiuri drepte”. 


Libertatea se reduce, pentru Spinoza, în esență, la conştiinţa necesităţii. 


! Rousseau, J.J., „Contractul social”, Ed. Ştiinţifică, Bucureşti, 1957 


a Spinoza, ,„ Etica”, III, propoz. 59, Notă, Ed. Științifică şi Enciclopedică, Bucureşti, 1979. 


Cunoaşterea şi folosirea necesităţii vor fi instrumentul eliberării omului. 

Trebuie să distingem între fatalismul care înrobeşte şi deferminismul care eliberează. 

Fatalismul spune: acest eveniment de care vă temeţi este inevitabil. Orice s-ar întâmpla mai 
înainte, orice aţi face pentru a-l evita, el tot se va produce. În legenda greacă, lui Oedip îi este sortit 
să o ia în căsătorie pe mama lui şi să-l omoare pe tatăl lui. Oricare ar fi evenimentele care îl preced, 
acest rezultat este „necesar”, el nu poate să nu fie. 

Dimpotrivă, determinismul afirmă numai că evenimentele sunt legate între ele prin legi 
necesare. 

În sensul cel mai larg, libertatea înseamnă absenţa constrângerilor. Şi există atâtea libertăți 
câte constrângeri există, de care ne emancipăm. Libertatea este absența limitelor — iată definiția 
clasică a libertăţii. 

Libertatea metafizică sau liberul arbitru este o libertate independentă de orice determinism, 
o libertate absolută. Libertatea metafizică — independentă nu numai de toate constrângerile 
exterioare, dar şi de orice determinism interior — ar fi deci un soi de putere miraculoasă dată omului, 
în fiecare clipă a vieţii sale cotidiene. 

Partizanii liberului arbitru invocă două argumente: mai întâi, experiența internă, 
„sentimentul intern viu” pe care l-aş avea cu privire la libertatea mea; apoi, şi îndeosebi, experienţa 
morală: a te simţi responsabil de actele tale şi mai ales de greşelile tale implică faptul că te ştii autor 
liber al actelor tale. Vom observa că aceste argumente sunt întemeiate pe mărturia conştiinţei. Dar 
această mărturie nu este oare irecuzabilă? Actele noastre conştiente pot fi determinate (după cum ne 
va învăţa psihanaliza, pe urmele lui Spinoza) de mobiluri inconştiente. 

În filosofia contemporană, existenţialismul lui J.P.Sartre ia poziţie în favoarea libertăţii 
absolute, pentru că existenţa nu este reductibilă la nici o logică şi la nici un sistem. 

Se va spune desigur, că eu acţionez din anumite motive, dar existențialiştii vor răspunde că 
eu mi-am ales motivele. Dacă aş fi mobilizat într-un război, crede gânditorul francez, acest război 
este „războiul meu, seamănă cu mine şi îl merit” *. ÎI merit, pentru că oricând aş putea să mă sustrag 
el puţin prin dezertare sau sinucidere. Deci, constrângerea nu poate fi invocată pentru că de ea ne 
putem elibera cel puţin prin sinucidere. Neputând în nici un fel de împrejurare să fie constrâns, el 
este totdeauna şi pe deplin liber. De aceea, el este şi responsabil pentru oricare dintre actele sale. De 
aici şi celebra teză formulată de J.P.Sartre după care „omul este condamnat la libertate”, libertatea 


fiind „un blestem” şi în acelaşi timp „unica sursă a măreției omeneşti”. 


3 Id., Scrisoarea 58-a către Schuller 
4 Sartre,.J.P, „L'€tre et le Neant” în vol. Teatru, vol II, Bucureşti, 1969, p.300 


5 Sartre, J.P., „L'existentialisme est un humanisme”, Les Editions, Hegel 7, Paris, 1957 


Libertatea umana iuinţează prin iormele sale paruiculiare de existenta, Ca: libertate juridica, 
politică, economică, libertate de conştiinţă etc. fără a se reduce la acestea. Interesant de subliniat 
este faptul că orice lezare a uneia dintre formele particulare de existență a libertăţii umane poate 
pune în discuţie sau chiar anula libertatea umană, înțeleasă ca posibilitate de realizare umană. 

Un rol important în manifestarea libertăţii umane îl are creaţia culturală. Orice act de 
cultură este expresia elocventă a libertăţii umane, o treaptă benefică necesară în realizarea 
superioară a aspirațiilor umanului. 

În acest sens, libertatea şi conştiinţa îl definesc pe om ca spirit. Nu întâmplător, Hegel 
afirma: „după cum greutatea formează substanța materiei, tot aşa libertatea este substanța 


spiritului”, 


Libertatea umană ființează prin formele sale particulare de existență, ca: libertate juridică, 
politică, economică, libertate de conştiinţă etc. fără a se reduce la acestea. Interesant de subliniat 
este faptul că orice lezare a uneia dintre formele particulare de existenţă a libertății umane poate 
pune în discuţie sau chiar anula libertatea umană, înțeleasă ca posibilitate de realizare umană. 

Un rol important în manifestarea libertății umane îl are creaţia culturală. Orice act de 
cultură este expresia elocventă a libertăţii umane, o treaptă benefică necesară în realizarea 
superioară a aspirațiilor umanului. 

În acest sens, libertatea şi conştiinţa îl definesc pe om ca spirit. Nu întâmplător, Hegel 
afirma: „după cum greutatea formează substanța materiei, tot aşa libertatea este substanța 


spiritului”. 
APLICATII SI TEME DE REFLECTIE 


1. Credeţi că vârsta are vreun rol în adoptarea unei filosofii despre libertate? 
Argumentaţi-vă răspunsul. 
2. Încercaţi să exprimaţi sintetic ce înțelegeți dumneavoastră prin libertate şi faţă de ce 


orientare filosofică s-ar apropia concepția dumneavoastră. 
TEME DE ESEURI 


1. „Omul este condamnat la libertate”. 


2. Libertate, indeterminare şi responsabilitate. 


, Hegel, G.W.F, „Prelegeri de istorie a filosofiei”, trad. D.D.Roşca, I, Bucureşti, 1963, p.56-57 


CURS NR. 5 


DREPTATEA 


Dintre toate virtuțile. cea care trebuie examinată mai atent, din punctul nostru de vedere, 
este dreptatea. | 

Platon vedea în dreptate un principiu conform căruia fiecare individ şi fiecare acţiune a sa 
este aşezată în locul cor'ct din întregul social. Astfel, orice virtute, chiar dacă ar caracteriza 
acţiunea ca să fie justă din punct de vedere social, ar trebui să fie determinată de dreptate. 

Dreptatea era pentru Platon! virtutea exclusiv socială. Această părere nu diferă de 
concepţia aristotelică asupra dreptăţii. Pentru Aristotel, dreptatea, în sens larg, este punctul de 
vedere social al virtuţilor. .. Dreptatea este virtutea perfectă, nu la modul absolut, ci în comparaţie 
cu celelalte”*. 

Desigur. pentru cei doi filosofi, această identificare a dreptăţii cu aspectul social al 
virtuţilor înseamnă starea în care fiecare cetăţean şi activitatea lui dobândesc locul absolut corect în 
intregul social. În stera relativului însă, unde există o distanţă între instituţiile. pozitive şi dreptate, 
după țelul urmărit de cetate. situaţia indivizilor este potrivită țelului căutat de cetate și nu de ideea 
dreptăţii. Într-o astfel de cetate istorică, punctul de vedere social al virtuţilor, impus de cetate, şi în 
general ierarhizarea virtuţilor nu corespunde cu principiul ideal al dreptăţii. 

Dreptatea în sens restrâns corespunde cu activitatea dreaptă a cetăţii, cu felul în care 
cetatea organizează interesele. bunurile materiale şi morale care reprezintă totodată acțiunile 
corespunzătoare ale celor pe care îi conduce. Funcţia cetății este aceea de a da sau de a recunoaşte 
fiecăruia ceea ce este drept să-i aparțină. Această funcţie de bază a cetăţii trebuie să se inspire din 
ideea de dreptate, din principiul conform căruia fiecare trebuie să primească ceea ce i se cuvine. 
Dacă cetatea ar fi perfectă, atunci împărţirea s-ar face în deplin acord cu ideea de dreptate. În 
cetăţile istorice totuşi, împărţirea se face după scara de valori pe care o recunoaşte fiecare dintre 
cetăţi. Aceasta este diferită într-o democraţie. diferită într-o plutocraţie, diferită în orice formă de 
stat. Şi asta pentru că întotdeauna scara de valori este influenţată de forma de cetate (societate). 

Această dreptate distributivă odată ce vizează distribuirea după valoare, nu coincide cu 
principiul dreptăţii. aşa cum este el înțeles de obicei. Egalitatea este aşadar o egalitate a valorii 


fiecăruia şi nu este o egalitate între elemente de valoare diferită. „Dacă nu există oameni egali, nu 


* Platon. Republica”, în Opere. vol V, Ed. Stiinţifică şi enciclopedică, Bucureşti, 1986, p. 214 . 


` Aristotel. .. Etica hicomahică . Ed Sriintifică, Bucureşti, 1988. p. 105-108 


vor exista lucruri egale; ori, chiar de aici pornesc conflictele şi crimele când cei egali nu împart şi 
nu posedă lucruri egale şi când cei inegali posedă şi împart lucruri egale”. 

În mod necesar, aplicarea legii este imperfectă şi de multe ori se ciocneşte de ideea de 
dreptate. Dar şi legea trebuie să fie generală şi soluţia oricărei probleme incluse în ea trebuie să fie 
justă. Ca să se realizeze acest lucru, în împrejurările concrete în care dispoziția generală apare 
injustă. va fi corectată legea. va fi aplicată o decizie potrivită nu dispoziţiei generale, ci ideii de 
dreptate. Această decizie ar urma de altfel să fie dată de legislator însuşi, dacă el ar fi prezent şi 
dacă ar avea în vedere situaţia concretă. „Ceea ce ar spune legislatorul dacă ar fi acolo şi ar decide 
dacă ar şti”. Această dispoziţie diferită de lege, care trebuie să fie aplicată astfel, se numeşte 
echitate. | 

Echitatea poate fi opusă, în situaţii concrete, dispoziţiei generale a legii, dar nu este opusă 
dreptului. Echitatea este dreaptă, dar este un drept mai potrivi situaţiei! „Căci echitatea fiind 

superioară . unui fel anume de drept, e asemeni unui drept” 


. Echitatea aparține, din punct de vedere 
logic. aceluiași gen ca şi legea. cu deosebirea că în anumite împrejurări îmbunătăţeşte legea. 
Echitatea este ..nu legalitate ... ci o corectare a dreptului legal”. 

Echitatea nu este altceva decât intervenţia directă a justiţiei în rezolvarea situaţiilor 


concrete ale vieţii sociale. 


APLICAȚII ŞI TEME DE REFLECŢIE 


1 Dați exemple de inegalităţi din societatea noastră de astăzi. Consideraţi că unele 
dintre ele încalcă principiile dreptăţii? Argumentaţi-vă punctul de vedere. 
2  Argumentaţi semnificaţia filosofică a următoarelor texte: 
„Dreptatea nu este altceva decât bunătatea conformă cu înțelepciunea”. (Leibniz) 
„Nimeni nu este îndeajuns de vrednic încât să-şi guverneze semenul fără 


consimţământul acestuia”. (A. Lincoln). 


° Aristotel, Op. cil. 
? Aristotel. Op. cit. 1137. b.8. 
* Ihidem. 1137. b12. 


CURS NR. 6 


CUNOAŞTERE ŞI ADEVĂR 


Ce este cunoaşterea ? 


Ca fiinţe umane, ne stă în putință să dobândim cunoştinţe despre lumea în care trăim. 
Bineînţeles, aceasta capacitate nu este infailibilă, căci adesea lucruri pe care le credeam adevărate se 
dovedesc false, iar ceea ce credeam fals se dovedeşte adevărat. 

Filosofii, care obişnuiesc să pună întrebări despre lucruri pe care mulţi oameni le iau pur si 
simplu de bune, s-au aplecat îndelung asupra fenomenului cunoaşterii omeneşti. Există un domeniu 
al cercetării filosofice numit epistemologie şi care studiază natura şi limitele cunoaşterii omeneşti. 

În general, cunoaşterea presupune deci: 

1. ca opiniile pe care le susţinem să fie adevărate 

2. să fim în măsură să indicăm motive solide în favoarea lor. 

În unele cazuri, indicăm în sprijinul opiniilor noastre motive de anumite genuri. Bunăoară, 
când susţinem că afară ninge ne bazăm pe faptul că ne-am uitat pe geam şi am văzut cum este 
vremea; motivul pentru care susţinem că al doilea război mondial a început în 1939 este acela că 
toate mărturiile pe care le cunoaştem privitoare la acest eveniment (povestirile oamenilor în vârstă, 
documentele istorice, filmele, etc.) cad de acord în acest sens etc. 

Se poate întâmpla însă ca motivele pe care invocăm în sprijinul unei opinii să nu fie solide. 
De pildă, s-ar putea să fi avut o halucinație când am văzut că afară ninge; s-ar putea ca teoremele 
matematice să fie incorecte. De asemenea, oamenilor li se poate întâmpla să considere că au motive 
foarte temeinice pentru a susține o opinie, chiar dacă în realitate acestea sunt foarte şubrede. Aşa s-a 
întâmplat, de exemplu, cu opinia că Soarele se învârte în jurul Pământului. Ea părea să fie sprijinită 
de întreaga experienţă şi, deci, părea bine asigurată. Dar cunoaşterea unor noi date a dovedit că ea 
nu poate fi păstrată, oricât de puternice puteau să fie motivele în favoarea ei. 

Oricât ar fi de greu să le separăm, simpla opinie şi cunoaşterea nu trebuie deci confundate. 
Mitul peşterii, din Republica lui Platon, pune cu o deosebită forță această idee. Mitul peşterii 
sugerează că, în formarea opiniilor, oamenii au la dispoziție două mari izvoare: pe de o parte, 
experiența, pe de alta — rațiunea. Potrivit lui Platon, lumea experienţei este numai o umbră, un 
reflex al lumii reale, inteligibile. De aceea, ideile pe care ni le formăm cu ajutorul simturilor, 
prin experiență, sunt simple păreri, ele nu reprezintă cunoaştere veritabilă, ştiinţă. Dimpotrivă, 
ideile pe care ni le formăm atunci când cugetăm asupra intelişibilului au acest caracter. Alegoria 


peşterii pune în evidență dificultatea accederii la Adevăr pe cale filosofică. 


„După acestea, ar cugeta în legătură cu soarele cum că acesta determină anotimpurile şi 
anii, că el cârmuieşte totul în lumea vizibilă, fiind cumva răspunzător şi pentru toate imaginile 
acelea, văzute de ei (în peşteră). ” 

„E clar că aici va ajunge, după ce va fi străbătut toate celelalte etape. ” 

„Ei, şi nu crezi că dacă omul acesta şi-ar aminti de prima sa locuinţă, de înțelepciunea de 
acolo, ca şi de părtaşii săi la lanţuri, el s-ar socoti pe sine fericit de pe urma schimbării, iar de 
ceilalți i-ar fi milă? ” 

„Cu totul.” 

„Iar dacă la ei ar exista laude şi cinstiri şi s-ar da răsplata celui mai ager în a vedea 
umbrele ce trec alături şi care îşi aminteşte cel mai bine cele ce, de obicei, se preced, se succed sau 
trec laolaltă, şi care, în temeiul acestor observații, ar putea cel mai bine să prezică ce urmează în 
viitor să se mai întâmple, li se pare oare că omul nostru ar putea sa pofiească răsplățile acelea şi 
să-i invidieze pe cei onoraţi la ei şi aflaţi la putere? Sau ar simţi ce spune Homer, voind nespus mai 
degrabă argat să fie pe pământ la cineva neînsemnat, sărman şi fără de stare, consimțind să pață 
orişice mai degrabă decât să aibă părerile de acolo şi să trăiască în acel chip?” 


"Aşa cred — zise el. ar voi să pățească orice mai curând decât să trăiască în acel chip”. 


4. „Mai gândeşte-te si la următorul aspect: dacă, iarăşi, aceli om, coborând, s-ar aşeza în 
acelaşi scaun de unde a plecat, oare nu ar avea ochii plini de întunecime, sosind deodată dinspre 
lumea însorită?” 

„Ba da” — zise. 

„Iar dacă el ar trebui din nou ca, interpretând umbrele acelea, să se ia la întrecere cu 
oamenii ce au rămas totdeauna legați şi dacă ar trebui s-o facă chiar în clipa când nu vede bine, 
înainte de a-şi obişnui ochii, iar dacă acest timp cerut de reobişnuire nu ar fi cu totul scurt, oare nu 
ar da el prilej de râs? Şi nu s-a spune că, după ce s-a urcat, a revenit cu vederea coruptă şi că, 
deci, nici nu merită să încerci a sui? lar pe cel ce încearcă să-i dezlege şi să-i conducă pe drum în 
sus, în caz că ei ar putea să pună mâinile pe el şi să-l ucidă, oare nu l-ar ucide? ”. 


„Ba chiar aşa. ” 


5. „lată, dragul meu Glaucon, - am spus eu - imaginea care trebuie în întregime pusă în 
legătură cu cele zise mai înainte: domeniul deschis vederii e asemănător cu locuinţa — închisoare, 
lumina focului din ea — cu puterea soarelui. lar dacă ai socoti urcuşul şi contemplarea lumii de sus 
ca reprezentând suişul sufletului către locul inteligibilului, ai înțelege bine ceea ce nădăjduiam să 


spun, de vreme ce aşa ceva e dorit să asculți. Dacă nădejdea aceasta e îndreptăţită, zeul o ştie.” 
( PLATON — Republica). 


TEXTE 
Mitul Peşterii 


1. Mai departe — am zis — asemuieşte firea noastră în privința educaţiei şi a lipsei de 
educaţie cu următoarea întâmplare: iată mai mulți oameni aflați într-o încăpere subpământeană, 
ca într-o peşteră, al cărei drum de intrare dă spre lumină, drum lung față de (lungimea) întregului 
peşterii. În această încăpere ei se găsesc, încă din copilărie, cu picioarele şi grumazurile legate, 
astfel încât trebuie să stea locului şi să privească doar înainte, fără să poată să-şi rotească capetele 
din pricina legăturilor. Lumina le vine de sus şi de departe, de la un foc aprins înapoia lor; iar 
între foc şi oamenii legaţi este un drum aşezat mai sus, de-a lungul căruia, iată, e zidit un mic 
perete, aşa cum este paravanul scamatorilor, pus dinaintea celor ce privesc, deasupra căruia îşi 
arată ei scamatoriile ”. 

„ Văd” — spuse el. 

„... mai încearcă să vezi şi că, de-a lungul acestui perete, nişte oameni poartă felurite 
obiecte care depăşesc în înălțime zidul, mai poartă şi statui de oameni, ca şi alte făpturi de piatră 
sau lemn, lucrate în chipul cel mai divers. lar dintre cei care le poartă, unii, cum e şi firesc, scot 
sunete, alții păstrează tăcerea”. 

„ Ciudată imagine şi ciudaţi sunt oamenii legați”. 

„Sunt asemănători nouă — am spus. Căci crezi că astfel de oameni au văzut, mai întâi, din 
ei înşişi, cât şi din soții lor, altceva decât umbrele care cad, aruncate de foc, pe zidul de dinaintea 
lor?” 

„Cum ar putea vedea altceva — spuse el — dacă întreaga viaţă sunt siliți să-şi țină capetele 
nemişcate?” 

„Dar ce ar putea vedea din obiectele purtate? Oare nu tot acelaşi lucru? ” 

„Bun, şi?” 

„Jar dacă ei ar fi în stare să stea de vorbă unii cu alții, nu crezi că oamenii noştri ar socoti 
că, numind aceste umbre pe care le văd, numesc realitatea?” 

„Necesar. ” 

„Și ce-ar face dacă zidul de dinainte al închisorii ar avea un ecou? Crezi că unul dintre 
cei ce trec ar emite vreun sunet, crezi că ei ar socoti emisiunea sunetelor iscată fiind de altceva, în 
afara umbrei ce le trece pe dinainte? ” 


„Pe Zeus, răspunse el — nu cred!” 


„În general, deci — am spus eu — asemenea oameni nu ar putea lua drept adevăr decât 
unele lucruri. ” 

„E cu totul obligatoriu." 


2. „Priveşte acum în ce fel ar putea fi dezlegarea lor din lanţuri şi vindecarea de lipsa lor 
de minte, dacă aşa ceva le-ar sta în fire: atunci când vreunul dintre ei s-ar pomeni dezlegat şi silit, 
deodată, să se ridice, să-şi rotească grumazul, să umble şi să privească spre lumină, făcând el toate 
acestea, ar resimți tot felul de dureri, iar din pricina strălucirii focului n-ar putea privi acele 
obiecte, ale căror umbre le văzuse mai înainte. Ce crezi că ar zice, dacă cineva i-ar spune că ceea 
ce văzuse mai înainte erau deşertăciuni, dar că acum se află mai aproape de ceea-ce-este şi că, 
întors către ceea-ce-este în mai mare măsură, vede mai conform cu adevărul? În plus, dacă 
arătându-i-l pe fiecare din obiectele purtate, l-ar sili, prin întrebări, să răspundă ce anume este 
lucrul respectiv? Nu crezi că el s-ar putea afla în încurcătură şi că ar putea socoti că cele văzute 
mai înainte erau mai adevărate decăt cele arătate acum? ” 

„Ba da.” 

„Iar dacă l-ar sili să privească spre lumina însăşi, nu crezi că l-ar durea ochii şi că ar da 
fuga îndărăt, întorcându-se spre acele lucruri pe care poate să le vadă şi le-ar socoti pe acestea, în 
fapt, mai sigure decât cele arătate?” 


„Chiar aşa!” 


3. „Dar dacă cineva l-ar smulge cu forța din locuința aceasta, ducându-l pe un suiş greu şi 
pieptiş, nedându-i drumul până ce nu l-ar fi tras la lumina Soarelui, oare nu ar suferi şi nu s-ar 
mânia că e tras? lar când ar ieşi la soare, nu i s-ar umple ochii de strălucire, astfel încât nu ar 
putea vedea nimic din lucrurile socotite acum adevărate?” 

„N-ar putea, cel puţin îndată, să le vadă!” — grăi el. 

„Cred că ar avea nevoie de obişnuință, dacă ar fi ca să vadă lumea cea de sus. lar mai 
întâi, el ar vedea mai lesne umbrele, după aceea oglindirile oamenilor şi ale celorlalte lucruri, apoi 
lucrurile ele însele. În continuare, i-ar fi mai uşor să privească în timpul ceea ce e pe cer şi cerul 
însuşi, privind deci lumina stelelor şi a lunii mai curând decăt, în timpul zilei, soarele şi lumina 
sa”. 

„Cum de nu!” 

„La urmă, el va privi soarele, nu în apă, nici reflexiile sale în vreun loc străin, ci l-ar 
putea vedea şi contempla, aşa cum este, pe el însuşi, în locul său propriu. ” 


„Necesar. ” 


Ce este cunoaşterea? 


La prima vedere ne-am putea imagina că noțiunea de cunoaştere poate fi definită drept 
„convingere adevărată”. Atunci când ceea ce credem este adevărat, s-ar putea spune că am 
dobândit cunoaşterea a ceea ce credem. Însă aşa ceva nu s-ar potrivi cu modul în care cuvântul 
este folosit de obicei. Pentru a lua un exemplu foarte trivial: dacă un om crede că numele fostului 
prim-ministru începe cu B, el crede ceva adevărat, deoarece fostul prim-ministru este Sir Henry 
Campbell Bannerman. Insă, chiar dacă el crede că dl. Balfour este fostul prim-ministru, el tot va 
crede că numele fostului prim-ministru începe cu B, şi totuşi această convingere , deşi adevărată, 
nu ar fi considerată cunoaştere. Dacă printr-o anticipare inteligentă un ziar anunţă rezultatul unei 
bătălii înainte de primirea oricărei telegrame ce dă rezultatul, cu ceva noroc ar putea anunța ceea 
ce, mai apoi , să se dovedească rezultatul real şi să îi convingă pe cititorii săi mai puţin 
experimentați. Însă, în pofida adevărului convingerii lor, nu se poate spune că ei posedă 
cunoaştere. Este deci limpede că o convingere adevărată nu este cunoaştere atunci când este 
dedusă dintr-o convingere falsă. 

Analog, nu se poate numi cunoaştere o convingere adevărată atunci când este dedusă 
printr-un raționament greşit, chiar dacă premisele din care este dedusă sunt adevărate. Dacă ştiu 
că toți grecii sunt oameni şi că Socrate era om şi trag concluzia că Socrate era grec, nu se poate 
spune că ştiu că Socrate era grec, deoarece, deşi premisele şi concluzia mea sunt adevărate, 


concluzia nu rezultă din premise. ( B. Russel — Problemele Filosofiei) 


Aplicaţii şi teme de reflecţie 


1. Precizaţi în care din propoziţiile următoare, termenul „Adevăr” este folosit în sens de 
corespondenţă. Ce înţeles are el în fiecare din celelalte propoziţii? 

a. Propoziția "Zăpada este albă” este adevărată. 

b. Hamlet nu a existat cu adevărat. 

c. Să stabilim adevărul! 

d. El este un om adevărat. 

e. „Eu sunt Calea, Adevărul şi Viaţa.” 


f. Aceste perle nu sunt adevărate. 


2. Luaţi două câte două următoarele cuvinte şi încercaţi să precizaţi care sunt diferenţele 


dintre înţelesul lor. 


a. fals 

b. minciună 
c. eroare 

d. iluzie 

e. halucinație 


De fiecare dată, formulaţi propoziţii prin care să ilustrați diferențele de înțeles dintre ele. 


3. Se povesteşte că regele Carol al X-lea al Franței, fiind în vizită la Şcoala Politehnică din 
Paris, încerca fără succes să înţeleagă cum era generată o anumită suprafață de o linie dreaptă. La 
capătul explicaţiei, văzând că monarhul nu s-a lămurit, profesorul a exclamat: „ Ei bine, Sire, vă dau 
cuvântul meu de onoare că acesta este adevărul!”. 


Care este sursa umorului în această anecdotă? Cum este interpretat în text adevărul? 


4. Daţi exemple de propoziţii care: 

a. sunt atât adevărate, cât şi conforme cu simțul comun; 
b. sunt adevărate, însă neconforme cu simțul comun; 

c. sunt false, însă conform cu simțul comun; 


d. sunt atât false, cât şi neconforme cu simţul comun; 


5. Analizaţi, pe fragmente, mitul peşterii şi încercați să răspundeţi în scris la următoarele 
întrebări: 

- Se poate vorbi de o eliberare treptată a locuitorilor peşterii de sub stăpânirea aparenţei? 

- Prin ce se caracterizează fiecare treaptă? 

- Care este cheia mitului peşterii? 

- Cu ce aţi asemăna în lumea obişnuită locuinţa-închisoare? Dar lumina focului? 


Dar soarele strălucitor? 


6. Analizaţi următorul text şi arătați dacă aţi interpretat sau nu în acelaşi fel cu autorul 
mutarea din peşteră: 

„„Stare-de-neascundere ” se spune în greacă aletheia, cuvânt care se traduce prin „adevăr ” 
... Adevăr înseamnă, la origine, ceea ce a fost smuls prin luptă dintr-o stare de ascundere ... . 
Deoarece, potrivit mitului lui Platon, neascunsul suprem trebuie smuls prin luptă unei ascunderi 
inferioare şi persistente, tocmai de aceea mutarea din peşteră în spațiul liber al zilei luminoase este 
o luptă pe viață şi pe moarte. Faptul că dobândirea prin luptă a neascunsului face parte din esenţa 


adevărului este indicat în chip expres în treapta a patra a mitului. (M. Heidegger) 


CURS NR. 7 


ETICA ŞI DUMNEZEU 


În filozofie, Dumnezeu este conceput: 

- ca principiu explicativ (sub aspect ontologic sau gnoseologic); 

- ca ființă activă, cu acţiune fizică (Dumnezeu dă ordine, face promisiuni, apără un grup 
social — ex. zeii vechilor greci şi troieni, Dumnezeul lui Israel) sau cu acțiune morală (Dumnezeu 


este temelia şi garanția moralității faptelor noastre). 


CARE ESTE FUNDAMENTUL MORALEI? 


1. Fundamentul moralei este religia, o sursă transcedentală, divină. 
a. Marile religii ale lumii (iudaismul, creştinismul, islamismul) susțin că Dumnezeu este: 
e creatorul omnipotent si omniscient al lumii, un reazem absolut; 
e temelia şi garanția moralități; legea divină este instanța supremă şi universală, în 
funcţie de care judecăm moralitatea comportamentelor noastre. 

b. Platon, în dialogul „Euthyphron”, relevă dificultatea aprecierii moralității 
comportamentului nostru, prin exemplul lui Euthyphron. Poetul Euthyphron îşi duce tatăl în fața 
tribunalului, acuzându-l de crimă, pe considerentul că orice crimă trebuie pedepsită, oricât de 
apropiat îţi este vinovatul. Pare că Euthyphron ştie sigur ce înseamnă pietatea şi impietatea. 

DECI, se întreabă Platon, ce este un act pios? 

Dacă un act este pios pentru că este iubit de zei, atunci pietatea depinde de atitudinea 
zeilor— dacă nu ştim însă de ce zeii au o anumită atitudine, atunci nu putem şti ce este un act pios. 

Dacă un act pios este iubit de zei pentru că este pios, înseamnă că pietatea nu depinde de 
ceea ce iubesc zeii -->dacă nu ştim însă de ce este un act pios, atunci nu putem şti dacă o faptă este 
sau nu morală. 

2. Fundamentul moralei este profan, natura umană sau organizarea socială, religia 
poate, cel mult, adânci şi amplifica respectarea regulii morale — moralitatea nu depinde de vreo 
sursă supranaturală sau transcendentă. 

DECI religia întăreşte numai codul moral al societăţii, iar lumea este desacralizată, „golită 
de iluzii”, fără un reazem absolut. 

a. Omul este subiectul legii morale, creatorul ei 


Immanuel Kant, Metafizica moravurilor 


Noutatea eticii kantiene rezidă în afirmarea valorii subiectivităţii — omul se identifică cu 
ceea ce face: el este creatorul legii morale şi nu are nevoie de o ființă superioară pentru a-şi 
îndeplini datoria. | 

Conştiința morală este „datoria omului față de sine”, o confruntare cu sinele, în care 
conştiinţa este judecătorul interior al tuturor acţiunilor libere, iar Dumnezeu este judecătorul 
conştiinţei. 

DECI Dumnezeu: 

e este judecătorul conştiinţei; 

e poate fi o persoană reală sau ideală; 

e este o supoziţie iogică, un substitut, fiind în întregime produsul raţiunii noastre; 
Religia 

- este un substitut, „un principiu de distingere”, prin care datoriile omului sunt 
considerate ca şi cum ar fi datorii divine faţă de o forţă omniscientă; 

- este o religie morală (guvernată de rațiune), nu o religie în sens tradiţional (de religie 


revelată). 


CONCLUZII: 
-omul are datoria de a avea o religie morală, dar datoria faţă de sine şi nu față de Dumnezeu 
(omul nu renunţă la demnitatea propriei umanităţi, subordonându-se unui zeu exterior): 


- morala nu are nevoie de religie, ci este autonomă. 


b.Morala este creaţie şi invenţie umană 

Jean Paul Sartre. Existenţialismul este un umanism 

Reprezentant al existențialismului ateu, Sartre afirmă că „dacă Dumnezeu nu există atunci 
există cel puțin o ființă a cărei existență precede esenţa, o ființă care există înainte de a fi definită 
prin vreun concept”. Această ființă este omul — Sartre nu vrea să demonstreze că Dumnezeu nu 
există. ci mai degrabă că şi „dacă Dumnezeu ar exista aceasta nu ar schimba nimic”. 

Dacă existenţa precede esența, înseamnă că omul trebuie să-şi construiască el însuşi esenţa 
(natura). pentru că nu există nici un Dumnezeu care să i-o ofere — omul este singur, liber şi 
responsabil. 

DECI omul: 


„nu este decât ceea ce se face”, deoarece „a exista înseamnă a alege” — omul este 


întotdeauna rezultatul alegerii sale; 


„este condamnat să fie liber” — libertatea înseamnă libertatea de a alege cu 
responsabilitate libertatea de a nu alege, pentru că a nu alege înseamnă a alege să nu 
alegi; 

este responsabil de lume şi de sine (fiind absolut liber) deoarece nu are constrângeri, 
exterioare sau interioare (determinism sau Dumnezeu), care să-i justifice actele; 
trebuie să creeze valorile şi criteriile de valorizare — suprimarea lui Dumnezeu 


înseamnă că nu există valori prestabilite, ci ele trebuie inventate de om. 


CONCLUZII 


morala este creaţie şi invenţie umană; 
nu există vreun criteriu universal de apreciere a moralității acţiunilor noastre ci un 
ideal moral impus de societate — fiecare îşi alege idealul moral potrivit propriei sale 


conştiinţe. 


Lumea contemporană, desacralizată, păstrează încă structuri religioase 


Mircea Eliade. Sacrul şi profanul 


| 


Omul religios: 

admite transcendentul, existenţa unei realități absolute = sacrul (se manifestă în această 
lume. o sanctifică şi o face reală); 

admite că viaţa are origine sacră (zeii au creat omul şi lumea, eroii civilizaţiilor au 
desăvârşit creaţia, iar istoria este păstrată în mituri); 

se instalează în realul semnificativ, apropiindu-se de zei, prin reactualizarea imaginii 
sacre şi prin imitarea comportamentului divin. 

Omul areligios: 

refuză transcedenţa. acceptă relativitatea „realității? pe care, uneori, o concepe ca 
lipsită de sens — acest sens poate fi găsit numai prin raportarea la sine şi la istorie; 

se dezvoltă plenar numai în societăţile moderne, când omul îşi asumă o nouă identitate 
existențială. tragică şi măreaţă totodată — subiect şi agent al Istoriei care admite 
transcendența, omul se face pe sine însuşi, desacralizează propriă ființă şi lumea în 
care trăieşte; obstacolul în calea libertăţii este sacrul, libertatea va fi deplină şi ultimul 
zeu va fi ucis; l 

coboară din Homo Religiosus, fiind rezultatul unui proces de desacralizare, prin care 


omul modern caută să se elibereze de orice religiozitate şi semnificație transumană. 


DAR, rareori există un om areligios în stare pură, deoarece există: 


mituri ale omului modern şi mitologii camuflate, în cinematografie, literatură, cum ar 
fi lupta Erou-Monstru, bătălii şi încercări iniţiatice, figuri şi imagini exemplare: 
frumoasa Fată. Eroul. Paradisul. Infernul); 

comportamente religioase camuflate sau degenerate în mişcările care se declară 
libertine sau antireligioase (ex. nudismul sau mişcările pentru libertatea sexuală în care 
se manifestă ..nostalgia Paradisului”, dorința redobândirii stării edenice, căderea în 


păcatul originar. când nu există ruptura dintre conştiinţă şi fiinţa carnală). 


CONCLUZII 


în lumea contemporană are loc secularizarea progresivă a cosmosului şi a 
elementelor umane — desacralizarea însă este incompletă, există un rest de sacru şi în 
ceea ce numim activitate sau atitudine; 

chiar dacă suntem agnostici sau atei, suntem legați prin numeroase fire, legături 
ascunse, de comportamente religioase. gata mereu sa actualizeze din adâncul fiinţei 


noastre. 


APLICAŢII SI TEME DE ESEURI 


l. Arătaui care este specificul abordării filosofice a ideii de Dumnezeu. Prin ce se: 


deosebește de abordarea teologică? Argumentaţi. 


N 


. Argumentați semnificația filosofică a următorului text: „ Robeşte-mă Doamne ca să fiu 


liber”. ( P. Ţuţea ) 


L3 


Dumnezeu. 


Fazele elaborării unui eseu şi exigențe metodologice presupuse: 


Surprinde-ți printr-un eseu relația dintre rațional şi irațional în cunoaşterea lui 


ESEUL FILOSOFIC 


l. Clarificarea enuntului temei de tratat: 


2. Pregătirea abordării: 


e înțelegerea cerinței prin stabilirea sensului precis al problemei puse în discuţie; 


e încadrarea subiectului într-un anumit context: gândirea unui autor, curent filosofic; 


epocă istorică, etc. 


e identificarea cunoştinţelor dobândite posibil de fructificat în tratarea subiectului, a 


argumentelor necesare întemeierii ideilor, a exemplificărilor; 


e stabilirea direcţiei reflecţiei personale. 
3. Stabilirea planului eseului: 
e se întocmește în aşa fel încât să corespundă cerinței de completitudine; 
e este necesar pentru a asigura rigoare şi coerenţă redactării precum şi pentru a evita 
abaterea de la subiect; 
e nu trebuie conceput ca un cadru rigid, ci ca o schemă dinamică; 
e precizează diviziunile mari ale lucrării şi ideea principală ce se dezvoltă în fiecare. 
4. Redactarea eseului: 
e presupune prezentarca reflecţiilor personale cu privire la subiectul tratat, raportate 
atunci când este cazul la ideile altora; 
e lucrarea se structurează pe trei mari părți: introducere, dezvoltare şi încheiere. 
a. Introducerea: 
e are menirea de a contura şi preciza problema, relevându-i importanţa; 
e nu trebuie să anunţe şi soluţia problemei abordate; 
e cu toate că nu se constituie într-un plan sumar al eseului. poate sugera diviziunile 
acestuia. 
b. Dezvoltarea: 
e tratarea subiectului într-o manieră personală; 
e pot fi invocate ideilor unor autori, se pot da citate, dar fără a se abuza în acest sens; 
e se argumentează toate ideile susținute, se oferă exemple; 
e exprimarea să fie clară şi corectă din punct de vedere logic si gramatical. 
c. Concluzia: 
e relevă în termeni concişi soluţia problemei puse în introducere; . 
e trebuie să reprezinte ceva nou şi sugestiv nicidecum un rezumat al lucrării; 
e nu trebuie definitivă. închisă ci relativă şi deschisă, deoarece eseul-este doar o 


„încercare”. 


